14.

Sardīnijas Reģiona 2006. gada 11. maija Likuma Nr. 4 ( 7 ) (turpmāk tekstā — “Reģionālais likums Nr. 4/2006”), 2007. gadā grozītajā redakcijā ( 8 ), 4. pants nosaka: “(Reģionālais nodoklis gaisa kuģiem un izpriecu kuģiem, kas piestāšanu veic tūrisma nolūkos) 1) Sākot no 2006. gada tiek noteikts reģionālais nodoklis gaisa kuģiem un izpriecu kuģiem, kas piestāšanu veic tūrisma nolūkos. 2) Nodoklis tiek iekasēts: a) par nolaišanos lidlaukos reģiona teritorijā, ko veic vispārējās aviācijas gaisa kuģi, kas ir minēti Navigācijas kodeksa 743. un turpmākajos pantos un ko izmanto privātai personu pārvadāšanai laikposmā no 1. jūnija līdz 30. septembrim; b) par pieturām, ko izpriecu kuģi — kas definēti 2005. gada 18. jūlija Likumdošanas dekrētā Nr. 171 (Codice della nautica da diporto) — vai jebkurš kuģis, kas tiek izmantots izpriecu nolūkos un kura garums pārsniedz 14 metrus, aprēķinot to saskaņā ar saskaņotajiem standartiem EN/ISO/DIS 8666, kā tie ir noteikti iepriekš minētā likumdošanas dekrēta 3. panta b) punkta izpratnē, veic Sardīnijas reģiona teritorijā esošās ostās, piestātnēs un pietauvošanās vietās, kā arī Sardīnijas jūras piekrastē esošās aprīkotās piestātnēs jūras teritoriālajā zonā, kuras tiek veiktas laikposmā no 1. jūnija līdz 30. septembrim. 3) Nodokļu maksātājs ir fiziska vai juridiska persona, kura veic pārvadājumus ar gaisa kuģi [..] vai kura veic darbības, izmantojot izpriecu kuģi [..] un kuras nodokļu maksātāja reģistrācijas vieta atrodas ārpus reģiona teritorijas. 4) Reģionālais nodoklis, kas noteikts 2. punkta a) apakšpunktā, ir jāmaksā par katru pieturas reizi, savukārt nodoklis, kas noteikts 2. punkta b) apakšpunktā, ir jāmaksā vienreiz gadā. 5) Nodoklis tiek noteikts šādā apmērā: a) EUR 150 gaisa kuģiem, kas ir piemēroti līdz četru pasažieru pārvadāšanai; b) EUR 400 gaisa kuģiem, kas ir piemēroti no piecu līdz divpadsmit pasažieru pārvadāšanai; c) EUR 1000 gaisa kuģiem, kas ir piemēroti vairāk nekā divpadsmit pasažieru pārvadāšanai; d) EUR 1000 ūdens transporta līdzekļiem, kuru garums ir no 14 līdz 15,99 metriem; e) EUR 2000 ūdens transporta līdzekļiem, kuru garums ir no 16 līdz 19,99 metriem; f) EUR 3000 ūdens transporta līdzekļiem, kuru garums ir no 20 līdz 23,99 metriem; g) EUR 5000 kuģiem, kuru garums ir no 24 līdz 29,99 metriem; h) EUR 10000 kuģiem, kuru garums ir no 30 līdz 60 metriem; i) EUR 15000 kuģiem, kuru garums ir vairāk nekā 60 metri. Buru jahtām ar palīgmotoru un motorizētajām buru jahtām tiek piemērota nodokļa atlaide 50% apmērā. 6) Nodokļa atbrīvojums attiecas uz: a) ūdens transporta līdzekļiem, kuri pietur, lai piedalītos sporta regatēs, antīko laivu pulcēšanās pasākumos, vienkorpusa laivu un burinieku pasākumos, kuros nenotiek sacensības un par kuriem organizatori iepriekšēji paziņo jūras lietu iestādēm; [..] b) izpriecu kuģiem, kuru stāvvieta visa gada garumā ir reģiona ostās; c) pieturām, kuras tiek veiktas tehnisku iemeslu dēļ un uz ierobežotu laikposmu, kas ir vajadzīgs attiecīgo remontdarbu veikšanai. [..] 7) Nodoklis ir jāmaksā: a) brīdī, kad 2. punkta a) apakšpunktā minētais gaisa kuģis veic pieturu; b) 24 stundu laikā no brīža, kad izpriecu kuģis ir ieradies ostā, piestātnē, pietauvošanās vietā vai Sardīnijas piekrastē aprīkotās piestātnēs jūras teritoriālajā zonā; saskaņā ar [..] noteikto procedūru. [..]”